**Tiszta technológiák a fenntarthatóság jegyében az idei MIK PARTNERS’ Szakmai Napon**

Az energiaválság, a környezetszennyezés csökkentése és a klímavédelem elősegítése, a kommunikációs és technológiai ipar fejlődése új eszközök és technológiák megjelenését segítik. A gazdaságban egyre nagyobb az igény a fenntarthatóságra, a felhasznált anyagok újrahasznosítására, az ökológiai lábnyom csökkentésére. A cégek és az egyetemek is olyan megoldásokat keresnek, amelyek ezekhez igazodnak, felépítve ezáltal egy új gazdaságot. A **Pécsi Tudományegyetem Műszaki és Informatikai Kara** (PTE MIK) 2022. október 20-án a **„CLEANTECH – Tiszta technológiák a fenntarthatóság jegyében”** téma köré szervezi idei **MIK PARTNERS’ Szakmai Napját**, amelyet a **Baranya Megyei Mérnöki Kamarával közösen** rendez. A rendezvény vendége, egyben kiemelt előadója prof. dr. Palkovics László technológiai és ipari miniszter lesz.

**A MIK PARTNERS’ Szakmai Nap 2022-re és a Baranya Megyei Mérnöki Kamara 25. Jubileumi Mérnöknapra ezúton szeretettel hívjuk a sajtó képviselőit.**

**Időpont: 2022. október 20.**

**Helyszín: Pécsi Tudományegyetem Műszaki és Informatikai Kar 7624 Pécs, Boszorkány út 2.**

Az eseményen partnereink és hallgatóink számára szélesebb körben is bemutatjuk az ipari együttműködéseinkre, egyetemközi beágyazottságunkra, illetve saját szakmai ambícióinkra és küldetéstudatunkra épülő CLEANTECH kutatás-fejlesztési területeket, amelyek hidrogén-technológiák, zöld építő- és építőanyagipar, intelligens gépgyártás – robotika kategóriába sorolhatók. Az elmúlt évek tapasztalatai alapján mintegy 2500 fős látogatói létszámú rendezvényen egyaránt részt vesznek a régió meghatározó ipari-gazdasági szereplői, a mérnöki-műszaki területen tevékenykedő szakmagyakorlók és kutatók, a mérnöki pályára készülő hallgatóink és az őket felkészítő oktatóink. Az esemény társszervezője az idén 25 éves Baranya Megyei Mérnöki Kamara, amely a programot hivatalosan a Magyar Mérnöki Kamarai továbbképzéseként is akkreditálja.

Az idei program hagyományos módon plenáris ülésekből, valamint 20 – köztük két angol nyelvű – szekciók szerinti előadásokból áll. A *Környezetpozitív építészet szekcióban* például arról lesz szó, hogy a fenntartható egészséges élettér mint cél egyre nagyobb számban fordítja a társadalom résztvevőit a környezettudatosság irányába, és e szellemi tudatosság az építőipart is változásra kényszeríti, egyben ráirányítja a figyelmet az épületbiológiai szempontokra. Az *Okosfűtés 2022 szekcióban* épületeink energiahatékony működtetése kerül a fókuszba, a résztvevők többek között hallhatnak a forró víz vagy gőz előállítására, fagyasztásra vagy légkondicionálásra is alkalmazható mikrogázturbinákról, illetve az okostechnológia alapú keverőkörök alkalmazásáról. Az *Energetika A-tól Z-ig szekció* a hidrogén energetikai hasznosítási lehetőségeinek kiaknázását veszi górcső alá, de a meglévő villamoshálózat digitális megoldásokkal való fejlesztéséről is hallhatnak a résztvevők. Az 5G hálózatok rohamos terjedésének következtében megvalósuló önszerveződő, komplex, okos közlekedési ökoszisztéma lesz az egyik előadás témája az *Innovatív technológiák alkalmazási területei szekcióban*, de megvizsgálják az ICT, az energiafogyasztás, a környezeti hatások és a gazdasági növekedés közötti összefüggést is. Az építőiparba bevezetett innovatív és energiahatékony megoldások, a 3D-nyomtatással előállított betonépületek vagy az építőanyagok megalkotásánál alkalmazott nanotechnológia lehetőségeit ismerhetik meg a résztvevők az *Innovatív építőipar szekcióban*, ahol a történeti építmények modern szerkezeti diagnosztikai vizsgálatát is bemutatják.

A MIK PATNERS’-sel egyidőben rendezett Baranyai Megyei Mérnöki Kamara 25. Jubileumi Mérnöknapján mutatják be az évfordulóra készült kiadványt. A Baranya Megyei Mérnöki Kamara 2022-ben ünnepli 25 éves fennállását, ebből az alkalomból elkészült egy több mint 600 oldalas könyv, mely az alapítástól napjainkig felsorakoztatja a BMMK legfontosabb dokumentumait, a küldöttgyűlések jegyzőkönyveit, elnöki beszámolóit. Gazdag fotódokumentáció kíséri végig a legfontosabb eseményeket, az alakuló ülésektől kezdve a mérnöknapok, továbbképzések, szakmai kirándulások, mérnökbálok jelentősebb pillanatainak felelevenítésével. A könyv készítésében sokan segítettek dr. Kukai Tibornak, a könyv főszerkesztőjének, aki 16 éven át volt a BMMK elnöke, és idén „békés generációváltás” keretében adta tovább a kamarát az új megválasztott elnöknek, Bocz Gábornak.

Szintén a MIK PARTNERS’ keretében adják át a legjobb felvételi teljesítményért járó ösztöndíjat. Minden BSc és BA alapszakon, valamint a felsőoktatási szakképzésben a legmagasabb ponttal felvételt nyert aktív hallgatónak 130.000 Ft ösztöndíjat ad a kar, így idén 11 magyar és 5 külföldi hallgató részesül az ösztöndíjban. A 2015-ben a Baranya Megyei Mérnöki Kamarával közösen alapított ösztöndíjprogram nem titkolt célja, hogy a tehetséges fiatalok a PTE-t és annak Műszaki és Informatikai Karát válasszák. Duális képzési partnereink támogatásával erősítjük a jövőben a programot, hiszen közös érdek és feladat a jól képzett és motivált szakemberek kinevelése. Az ösztöndíjprogram idén is elérte a célját, a díjazottak szinte kivétel nélkül 400 pont felettiek, a legkiemelkedőbb hallgató 478 ponttal nyert felvételt.

*A rendezvény helyszínén a délelőtti plenáris ülést követően lesz lehetőség interjúk készítésére. A nap végén az esemény záró plenáris előadását Palkovics László technológiai és ipari miniszter tartja 17.15-től.*

A MIK PARTNERS Szakmai Nap 2022 részletes programja itt található: <https://partners.mik.pte.hu/#/>

**További információkért és a helyszíni segítségért, kérjük, keressék dr. Kovács Éva kommunikációs dékáni megbízottat. E-mail:** [**kovacs.eva@mik.pte.hu**](mailto:kovacs.eva@mik.pte.hu)**, telefonszáma: +36 30 997 9779**

(A mellékelt fotó a tavalyi MIK PARTNERS’-en készült.)